AARHUS: Elbusser er blevet en fast del af den kollektive trafik i Aarhus.

I dag er alle linje 13's busser grønne, og næste år er der 29 nye eldrevne bybusser på vej til byen.

Det fortæller Midttrafik, som har hentet de nye busser hos Volvo.

De nye ledbusser er af modellen Volvo 7900 Electric Articulated, og planen er, at de fra foråret 2021 skal køre på gaden. Levering af de 29 elbusser er næste skridt på vejen mod 2027, hvor alle bybusser i Aarhus skal være fossilfrie.

Busserne er 18,6 meter lange, hvilket er 0,6 meter længere end de ledbusser, der i dag kører i Aarhus. Miljømæssigt forventes de 29 nye busser at reducere udledningen af CO2 med 1.500–2.000 tons årligt. De skal køre på udvalgte A-linjer.

- Transport, herunder den kollektive trafik, er en af de helt store udfordringer, når det handler om at nedbringe CO2-udledningen. Derfor glæder det mig, at der nu med anskaffelsen af yderligere 29 elbusser til bybustrafikken i Aarhus bliver taget et markant og vigtigt skridt i den rigtige, klimavenlige retning, siger Bünyamin Simsek (V), rådmand for Teknik og Miljø, Aarhus Kommune.